REGULAMENTUL (CE) NR. 1376/2007 AL COMISIEI
din 23 noiembrie 2007
de modificare a anexei I la Regulamentul (CE) nr. 304/2003 al Parlamentului European și al Consiliului privind exportul și importul de produse chimice periculoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul de produse chimice periculoase (1), în special articolul 22 alineatul (4),
întrucât:
(1)
Regulamentul (CE) nr. 304/2003 implementează Convenția de la Rotterdam privind procedura de consimțământ prealabil în cunoștință de cauză (procedura PIC) aplicabilă anumitor produse chimice și pesticide periculoase care fac obiectul comerțului internațional, semnată la 11 septembrie 1998 și aprobată, în numele Comunității, prin Decizia 2003/106/CE a Consiliului (2).
(2)
Se impune modificarea anexei I la Regulamentul (CE) nr. 304/2003 pentru a se ține seama de măsurile de reglementare cu privire la anumite substanțe chimice luate în temeiul Directivei 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (3), al Directivei 91/414/CEE a Consiliului din 15 iulie 1991 privind introducerea pe piață a produselor de uz fitosanitar (4), al Directivei 98/8/CE a Parlamentului European și a Consiliului din 16 februarie 1998 privind comercializarea produselor biodestructive (5) și al altor acte legislative comunitare. În cazurile în care restricțiile impuse de actele menționate anterior urmează a fi puse în aplicare la o dată ulterioară, obligațiile prevăzute de Regulamentul (CE) nr. 304/2003 nu trebuie să înceapă să se aplice înainte de respectiva dată, în scopul facilitării implementării.
(3)
În conformitate cu Directiva 76/769/CEE, sunt impuse restricții severe privind utilizarea sulfonaților de perfluoroctan în scop industrial; prin urmare, aceștia trebuie adăugați pe lista substanțelor chimice incluse în părțile 1 și 2 din anexa la Regulamentul (CE) nr. 304/2003.
(4)
S-a hotărât ca substanțele di-methenamid, fosalon, alaclor, tiodicarb, oxidemetonmetil, cadusafos, carbofuran, carbosulfan, haloxifop-R să nu fie incluse ca substanțe active în anexa I la Directiva 91/414/CEE, ceea ce implică faptul că este interzisă utilizarea ca pesticide a acestor substanțe active, care trebuie astfel adăugate pe listele de substanțe chimice incluse în părțile 1 și 2 din anexa I la Regulamentul (CE) nr. 304/2003.
(5)
S-a hotărât ca substanțele carbaril și triclorfon să nu fie incluse ca substanțe active în anexa I la Directiva 91/414/CEE, nici ca substanțe active în anexa I, IA sau IB la Directiva 98/8/CE, ceea ce implică faptul că este interzisă utilizarea ca pesticide a acestor substanțe active, care trebuie astfel adăugate pe listele de substanțe chimice incluse în părțile 1 și 2 din anexa I la Regulamentul (CE) nr. 304/2003.
(6)
S-a hotărât ca substanța malation să nu fie inclusă ca substanță activă în anexa I la Directiva 91/414/CEE, ceea ce implică faptul că este interzisă utilizarea acestei substanțe active în cadrul subcategoriei pesticide din grupa produselor de uz fitosanitar, aceasta trebuind astfel adăugată pe lista de substanțe chimice incluse în partea 1 din anexa I la Regulamentul (CE) nr. 304/2003.
(7)
S-a hotărât ca substanțele fenitrotion, diclorvos, diazinon și diuron să nu fie incluse ca substanțe active în anexa I la Directiva 91/414/CEE, ceea ce implică faptul că este interzisă utilizarea acestor substanțe active în cadrul subcategoriei pesticide din grupa produselor de uz fitosanitar, acestea trebuind astfel adăugate în partea 1 din anexa I la Regulamentul (CE) nr. 304/2003, în ciuda faptului că substanțele în cauză au fost identificate și notificate pentru analizare în temeiul Directivei 98/8/CE, și pot fi, așadar, autorizate în continuare de statele membre, până la luarea unei decizii în temeiul directivei menționate anterior.
(8)
Articolul 8 alineatul (2) din Directiva 91/414/CEE prevede o perioadă de 12 ani de-a lungul căreia un stat membru poate autoriza introducerea pe piață a produselor de uz fitosanitar care conțin anumite substanțe active. Respectiva perioadă de timp a fost prelungită prin Regulamentul (CE) nr. 2076/2002 al Comisiei din 20 noiembrie 2002 de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la respectiva directivă, precum și retragerea autorizațiilor pentru produsele fitosanitare care conțin aceste substanțe (6). Cu toate acestea, întrucât nu a fost adoptată nicio directivă de includere a substanțelor active azinfos-metil și vinclozolin în anexa I la Directiva 91/414/CEE înainte de expirarea perioadei de timp stabilite pentru respectivele substanțe, statele membre au fost nevoite să retragă, începând cu 1 ianuarie 2007, autorizațiile naționale ale produselor de uz fitosanitar care conțin respectivele substanțe. Prin urmare, este interzisă utilizarea ca pesticide a substanțelor active azinfos-metil și vinclozolin, acestea trebuind astfel adăugate pe lista de substanțe chimice incluse în partea 1 din anexa I la Regulamentul (CE) nr. 304/2003.
(9)
Prin urmare, anexa I la Regulamentul (CE) nr. 304/2003 trebuie modificată în consecință.
(10)
Măsurile prevăzute în prezentul regulament sunt conforme cu avizul comitetului instituit prin articolul 29 din Directiva 67/548/CEE,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 304/2003 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 noiembrie 2007.